Sedetans

Os sedetans estioron un pueblo de cultura iberica d'o sieglo III aC que viviban en a val meya d'Ebro, con aria centrada en o Baixo Martín, Andorra-Sierra d'Arcos, Campo de Belchit, Ribera Baixa d'Ebro y arredols mas que mas a lo sud d'Ebro.

Prenen o suyo nombre como muitos pueblos ibers d'a capital suya, Sedeis, Sedeisken, conoixida por as inscripcions monetals. Encara no ha estau localizada, anque s'han proposau Sastago por pareixiu fonetico y Zaila por o important despoblau iberico que bi ha (Cabezo d'Alcalá). Miguel Beltrán Lloris interpreta en base a cantidaz de monedas en diferents chacimientos que o Cabezo d'Alcalá yera l'antiga Beligion.

Atras ciudaz importants d'o terreno sedetán estioron Kelse (en Viliella d'Ebro y Exelsa), que emitió dinars d'archent, Salduie (cerca de Chuslivol), Ildukoite (Oliet), Bernaba (Azuara), y Damaniu (no localizada).

Seguntes a visión cheneral de muitos autors mugaban a lo norte con os suessetans y con os ilerchez, con os ausetans a l'este, con os edetans a lo sud-este y con os celtibers a lo sud-ueste.

A relación con os edetans ye polemica, pus s'ha proposau que fuesen un mesmo pueblo u que tenesen orichen común. O pareixiu de nombre no ye significativo porque os edetans prenen nombre d'Edeta (Liria), y os sedetans de Sedeis.

Aproveitaban os recursos fluvials d'os ríos pa fer una agricultura de regano. Tamién comerciaban con atros pueblos porque en ixa epoca l'Ebro yera una rota comercial.

A moneda sedetana teneba como representacions un chinete con palma y una cabeza con tres delfins.

Se romanizoron pronto como atros ibers d'a costa y val d'Ebro. Bels sedetans s'alistoron en l'exercito romano y intervinioron en Italia en a guerra social, como demuestra o bronce d'Ascoli.

Categoría:Ibers en Aragón
Categoría:Pueblos prerromanos d'Hispania